THAI แรงในรอบ 3 เดือนปิดตลาดพุ่งกว่า 20%
THAI แรงในรอบ 3 เดือนปิดตลาดพุ่งแรงกว่า 20% โดยราคาหุ้นปิดตลาดวันนี้ราคาอยู่ที่ 10.10 บาท ปรับตัวขึ้น 1.70 บาท หรือ 20.24% มูลค่าซื้อขาย 758.74 ลบ.ทั้งนี้ ราคาหุ้นมีการปรับตัวขึ้นแรงในรอบ 3 เดือนนับตั้งแต่วันที่ 18 พ.ย.58 จากจุดสูงสุดเดิมที่ 10.10 บาท 
16 ก.พ. 2559

ผู้สื่อข่าวรายงานว่า ราคาหุ้น บริษัท การบินไทย จำกัด (มหาชน) หรือ THAI ปิดตลาดวันนี้ราคาอยู่ที่ 10.10 บาท ปรับตัวขึ้น 1.70 บาท หรือ 20.24% มูลค่าซื้อขาย 758.74 ล้านบาท โดยราคาหุ้นเปิดตลาดที่ 8.70 บาท และระหว่างวันราคามีการปรับตัวขึ้นจากระดับต่ำสุดที่ 8.70 บาท แตะระดับสูงสุดที่ 10.20 บาท ทั้งนี้ ราคาหุ้นมีการปรับตัวขึ้นแรงในรอบ 3 เดือนนับตั้งแต่วันที่ 18 พ.ย.58 จากจุดสูงสุดเดิมที่ 10.10 บาท
โดยปัจจัยที่คาดว่าส่งผลให้ราคาหุ้นมีการปรับตัวขึ้น เนื่องจากวานนี้ (15 ก.พ.) นายสมคิด จาตุศรีพิทักษ์ รองนายกรัฐมนตรี กล่าวภายหลังรับฟังแนวทางการทำงานของ THAI ว่าได้มอบนโยบายในแนวทางการทำงานหลังจากนี้ต่อไป ซึ่งการบินไทยได้มีการรายงานตัวเลขผลการดำเนินงาน ซึ่งทุกอย่างเป็นไปในทางที่ดีขึ้น สามารถหยุดยั้งการขาดทุนของการบินไทยได้ โดยมองว่าผลประกอบการของการบินไทยได้ผ่านช่วงจุดต่ำสุดไปแล้ว และจะเริ่ม Take Off โดยคาดว่าการบินไทยจะมีกำไรจากนี้ไปอีก 5-10 ปีข้างหน้า
ทั้งนี้นายสมคิด ได้มอบนโยบายว่าสิ่งสำคัญนอกเหนือจากการควบคุมค่าใช้จ่าย ต้องมีการทำงานเชิงรุกในการเพิ่มประสิทธิภาพ เพื่อให้สามารถแข่งขันกับสายการบินอื่นได้ ซึ่งรัฐบาลพร้อมให้การสนับสนุนการบินไทย หากสิ่งใดที่เห็นว่าจำเป็นก็ให้จัดทำแผนงานมานำเสนอต่อคณะกรรมการนโยบายรัฐวิสาหกิจ (คนร.) ภายใน 1-2 เดือนนี้